tartuNLP/wikipedia-smugri-20251201 huggingface dataset:
Vontaze Burfict

Vontaze DeLeon Burfict, Jr. (s. 24. syyskuuta 1990 Los Angeles, Kalifornia) on yhdysvaltalainen entinen amerikkalaisen jalkapallon pelaaja, pelipaikaltaan tukimies. Hän pelasi urallaan NFL-liigan Cincinnati Bengalsissa ja Oakland Raidersissa.
Pelaajaura.
Burfict pelasi yliopistojalkapalloa Arizonan valtionyliopiston joukkueessa.
Burfictia pidettiin ennen viimeistä yliopistokauttaan jopa mahdollisena top 5 -varauksena vuoden 2012 NFL:n varaustilaisuudessa, mutta NFL-seurojen kiinnostus häntä kohtaan laski kauden mittaan. Lopulta heikko suoritus varaustilaisuutta edeltävässä NFL Combine -testitilaisuudessa ja kärähtäminen marihuanan käytössä dopingtestissä johtivat siihen, ettei häntä varattu NFL:ään.
Kesällä 2012 Burfict teki sopimuksen Cincinnati Bengalsin kanssa ja sai pelipaikan joukkueessa harjoitusleirien päätteeksi. Burfict pelasi Cincinnatissa seitsemän kautta. Kesällä 2019 hän teki yksivuotisen sopimuksen Oakland Raidersin kanssa. Burfict oli tunnettu sääntöjä rikkovana pelaajana koko ammattilaisuransa ja sai NFL-liigan kurinpitolautakunnalta useamman kerran ottelurangaistuksia tai sakkoja. Kaudella 2019 hän pelasi vain neljä ottelua, sillä hän sai laittomasta taklauksesta koko kauden mittaisen ottelukiellon. Kauden 2019 jälkeen Burfict ei ole pelannut missään.
Samuel Llorca

Samuel Llorca Ripoll (s. 26. huhtikuuta 1985 Alicante, Espanja) on espanjalainen jalkapalloilija. Hän edustaa Espanjan Segunda Divisiónissa pelaavaa Valladolidia ja on pelipaikaltaan keskuspuolustaja.
Seurajoukkueura.
Samuel aloitti ammattilaisuransa kotikaupunkinsa jalkapalloseura Hérculesista. Vuonna 2005 Samuel siirtyi kauden kestävällä lainasopimuksella Alone de Guardamariin, jossa hän kuului kauden aikana joukkueen tärkeimpiin pelaajiin.
Kaudeksi 2006–2007 hän siirtyi Elchen reservijoukkueeseen. Seuran edustusjoukkueessa hän teki ensiesiintymisensä 9. kesäkuuta 2007 ottelussa Castellónia vastaan.
Kesällä 2011 Samuel palasi kasvattajaseuraansa Hérculesiin.
Robert Woods

Robert Woods (s. 10. huhtikuuta 1992 Gardena, Kalifornia) on yhdysvaltalainen amerikkalaisen jalkapallon pelaaja, pelipaikaltaan laitahyökkääjä. Hän edustaa tällä hetkellä NFL-liigan Los Angeles Ramsia, jota ennen pelasi Buffalo Billsissä.
Ura.
Kolmatta vuottaan Etelä-Kalifornian yliopiston joukkueessa USC Trojansissa pelannut Woods oli yksi vuoden 2013 NFL:n varaustilaisuuden ykkösnimistä ennen kauden 2012 alkua, ja häntä pidettiin jopa mahdollisena top 5 -varauksena. Woods jäi kuitenkin joukkuetoverinsa Marqise Leen varjoon, ja hänet varattiin vasta toisella kierroksella, tilaisuuden 41. pelaajana.
Woods harrasti lukioaikoinaan myös pikajuoksua. Hänen ennätyksensä 200 metrin matkalla on 21,06 ja 400 metrillä 46,17.
Paco Alcácer

Francisco "Paco" Alcácer García (s. 30. elokuuta 1993 Torrent) on espanjalainen jalkapalloilija. Hän on pelannut Espanjan Primera Divisiónissa ja Saksan Bundesliigassa ja on pelipaikaltaan hyökkääjä.
Seurajoukkueura.
Alcácer on Valencian junioriakatemian kasvatti. Seuran reservijoukkueeseen hän nousi 16-vuotiaana kaudella 2009–2010, jossa hän pelasi 15 ottelua ja teki kolme maalia.
11. marraskuuta 2010 Alcácer teki ensiesiintymisensä edustusjoukkueessa Copa del Reyn ottelussa UD Logroñésia vastaan. Ensimmäisen ottelunsa Primera Divisiónissa hän pelasi 14. tammikuuta 2012 Real Sociedadia vastaan.
30. elokuuta 2016 Alcácer siirtyi Barcelonaan 30 miljoonalla eurolla, ja solmi viiden vuoden sopimuksen. Hän siirtyi saksalaisseura Borussia Dortmundiin vuonna 2018 ensin lainalle ja vuonna 2019 pysyvästi.
Tammikuussa 2020 Alcácer kaupattiin 23 miljoonan euron siirtosummalla La Liga -seura Villarrealiin.
Rigs of Rods

Rigs of Rods on avoimeen lähdekoodiin perustuva fysiikkasimulaattoripeli. Pelissä on autoja, lentokoneita, veneitä, laivoja, helikoptereita, tela-ajoneuvoja ja mitä tahansa ajoneuvoja joita pelin rakennuspalikoista voi rakentaa. Peli käyttää pehmeän kappaleen dynamiikkasimulaatiota ajoneuvojen liikkeiden ja deformaation mallintamiseen. Pelin fysiikkamallinnus perustuu solmukohtiin ja palkkeihin. Solmukohdilla ("nodes") on ennalta asetettu massa, ja ne yhdistetään toisiinsa joustavilla palkeilla ("beams"), joiden avulla voidaan rakentaa haluttu rakenne, esimerkiksi ajoneuvon runko tai pyörät. Palkkien joustavuus ja rikkoutumis- sekä vääntymisarvot ovat täysin säädettävissä. Solmukohtiin ja palkkeihin perustuva fysiikkasimulaatio on se, mikä erottaa Rigs Of Rodsin useimmista tavallisista auto- tai lentopeleistä; mitään ajoneuvotyyppiä ei ole ennalta määritetty pelin pelimoottoriin, vaan peli simuloi ainoastaan solmupisteiden ja palkkien liikkeitä. "Rigs of Rods" käyttää avoimen lähdekoodin OGRE grafiikkamoottoria.
Peliin on mahdollista saada pelin omalta sivulta lisää ajoneuvoja ja kenttiä. Pelissä ei ole tarkoitusta; voit ajaa tai lentää vapaasti. Pelikentät jatkuvat loputtomiin (vain vettä). Pelissä on myös moninpelimahdollisuus, joka ei vaadi tunnuksia. Moninpeli on ollut pelissä versiosta 0.33 alkaen. Pelin esineet ovat 3D mesh files -pohjaisia. Pelin tuorein vakaa versio on 0.4.8.0 vuodesta 2018 alkaen.
Vuonna 2016 pelin foorumi arkistoitiin, mutta sittemmin samana vuonna (2016) pelin uusi foorumi avattiin, ja se on edelleen toiminnassa.
Yi Siling

Yi Siling (s. 6. toukokuuta 1989 Hunan) on kiinalainen kivääriampuja ja olympiavoittaja.
Yi voitti olympiakultaa Lontoossa 2012 voittamalla 10 metrin ilmakiväärikilpailun tuloksella 502,9. Neljä vuotta myöhemmin Rio de Janeiron olympialaisissa hän ylsi samassa lajissa pronssille. Vuonna 2010 hän voitti ilmakiväärillä MM-kultaa.
Jamhuri Jazz Band

Jamhuri Jazz Band oli tansanialainen muziki wa dansia soittava yhtye. Yhteellä oli merkittävä vaikutus kongolaisen soukous musiikin leviämiseen Itä-Afrikassa 1970-luvulla. Yhtye perustettiin 1950-luvun lopulla Tangassa, Tanganjikassa ja alun perin yhtye oli nimeltään Young Nyamwezi Jazz Band. Koska musiikki-instrumentteja koskevat tuontirajoitukset olivat Tansanian itsenäisyyden alkuvuosikymmeninä tiukat, valtaosa yhtyeistä työskenteli eri yrityksille ja organisaatioille, jotka investoivat musiikkiin tuottavana liiketoimintana. Nämä sponsorit omistivat soittimet ja järjestivät harjoitus- sekä esiintymistilat. Jamhuri Jazz Bandin rahoittajana ja johtajana toimi Joseph Bagabuje, joka johti Amani Tea Estate yritystä. Yhtyeen rekrytoijana toimi John Kijiko. Ennen Tanganjikan itsenäistymistä vuonna 1961, Jamhuri Jazz Band soitti jazzia Tanga Hotellissa.
Yhtyeessä soitti vuosina 1966-1970 Arusha Jazz Band yhtyeessä tunnetuksi tulleet Wilson Peter Kinyonga sekä George Peter Kinyonga. Yhtye toimi aktiivisena 1970-luvun loppuun asti. Uran loppupuolella useampi yhtyeen jäsen, mukaan lukien kuuluisa Omar Shabani siirtyivät Kinyongan veljesten ryhmään nimeltä Simba Wanyika.
Huia

Huia ("Heteralocha acutirostris") on sukupuuttoon kuollut kookakolaji. Huia oli Uuden-Seelannin Pohjoissaarella elänyt kotoperäinen laji. Sen sukupuuttoon oli kaksi pääsyytä. Ensimmäinen oli liiallinen metsästys lintujen täyttämistä varten, mikä oli haluttua museoiden ja yksityisten varakkaiden keräilijöiden keskuudessa. Niitä myös metsästettiin niiden pitkien ja kauniiden pyrstösulkien vuoksi. Toinen tärkeä syy oli alankometsien tuhoutuminen ja raivaaminen eurooppalaisten uudisasukkaiden maatalouskäyttöön. Viimeinen varmistettu havainto huiasta tehtiin 28. joulukuuta 1907 Tararua Rangessa. Mahdollisia, varmistamattomia havaintoja tehtiin myöhemmin vielä Wellingtonin lähellä vuonna 1922 ja Te Ureweran kansallispuistossa 1960-luvun alussa.
Ulkonäkö.
Huialla oli musta, metallinvihreän hohtoinen höyhenpuku ja oranssit heltat nokan juuressa. Silmät olivat ruskeat, nokka norsunluunvalkoinen; jalat olivat pitkät ja siniharmaat, mutta kynnet olivat vaaleanruskeat. Huialla oli 12 pitkää mustaa pyrstösulkaa, joissa oli 2,5-3 cm levyinen valkoinen kärki.
Erikoista oli koiraan ja naaraan erityyppinen nokka. Naaraan nokka oli pitkä, kapea ja alaskaareva, kun taas koiraalla huomattavasti lyhyempi, talttamainen. Ilmeisesti koiras on hakannut lastuja lahopuista ja naaras noukkinut hyönteisten toukkia syntyneistä koloista.
Inkatiira

Inkatiira ("Larosterna inca") on silmälläpidettävä tiiralaji. Se on oman sukunsa ainoa laji. Se elää Perun ja Chilen rannikoilla.
Inkatiiralla on harmaa höyhenpeite, punaiset jalat ja nokka sekä valkoiset viikset pään molemmilla puolilla.
Inkatiira lisääntyy kallioisilla jyrkänteillä ja pesii kallion koloihin ja onkaloihin. Inkatiira munii yhdestä kahteen munaa ja hautoo niitä 4 viikkoa. Poikaset lähtevät pesästä seitsemän viikon ikäisinä.
Faunatar

Faunatar oli Suomessa ja Virossa toiminut lemmikkieläinliike-ketju, joka aloitti toimintansa vuonna 1980. Ketju toimi franchising-periaatteella vuodesta 1993. Myymälöitä Suomessa oli parhaimmillaan yli 30 kpl. Ketju myi eläinruokien ja -tarvikkeiden ohella akvaarioita ja pieneläimiä.
Taloustilanne.
Faunatar on hakeutunut konkurssiin vuonna 2024 alkuvuodesta. ( https://www.iltalehti.fi/kotimaa/a/0d769017-c23a-413a-a6f0-cf0e4ea9418d) ( https://www.kauppalehti.fi/yritykset/yritys/faunatar+finland+oy+konkurssipesa/34208301 ) 
Yrityksen liikevaihto vuonna 2021 oli noin 1,8 miljoonaa euroa.Vuodesta 2021 ketju oli virolaisessa omistuksessa ja sen omisti Faunatar Estonia Oü, jonka taustalla toimii Rendez-vous Oü ( https://www.kauppalehti.fi/yritykset/yritys/rendez+vous+ou/33979497 ) 
Faunatar Finland Oy:lla oli useita trattaprotesteja. Perintätoimisto Lowell Suomi oy:n maksuviivetietojen mukaan Faunattarella oli 6.4.2023 yhteensä yli 54 000 euron edestä avoimia saatavia.
Säkkijärven hirvenpää

Säkkijärven hirvenpää on Äänisen viherliuskeesta veistetty ja hiomalla muotoiltu hirven päätä esittävä veistos, joka on katkennut varttamiseen tarkoitetun reiän kohdalta. Veistoksessa on isot korvat, jotka "kuuntelevat" molemmille sivuille ja silmiä esittävät mahdollisesti poraamalla tehdyt kuopat. Turpa on työstetty tasaiseksi ja alaspäin viistoksi, mutta kiven lohkeamisen takia lopullinen muotoilu jää arvoitukseksi. Veistoksen alapuolella leukaluiden väli on v-muotoinen ja kaulaa seuraa kolme rinnakkaista uraa. Esineen iäksi arvioidaan 1750−1500 eaa. eli esine on neoliittisen kivikauden lopulta tai metallikauden alusta.
Historia.
Säkkijärven hirvenpää löytyi Säkkijärven pitäjästä Santajoen läheltä Pukin kylästä . Löytäjä lienee Juhana Matinpoika Ravi, joka peltotöitä tehdessään havaitsi esineen 1800-luvun lopulla. Ravi toimitti esineen Säkkijärven kauppiaalle Juhani Mutrulle myytäväksi, mutta hirvenpää ajelehti heillä lasten leikeissä. Arkeologi A.M.Tallgren sai kuulla hirvenpäästä "muinaiskalujen keräilijä K. A. Lindströmiltä" ja lunasti sen Suomen Muinaismuistoyhdistykselle. Myös Koitar-lehti uutisoi hirvenpään löytymisestä 27.6.1907.
Landry Jones

Landry Jones (s. 4. huhtikuuta 1989, Artesia, New Mexico) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän on pelannut vuodesta 2013 lähtien NFL-liigassa. Tällä hetkellä hänellä ei ole voimassa olevaa pelaajasopimusta.
Kolme vuotta Oklahoman yliopiston aloittavana pelinrakentajana pelannut Jones oli yksi vuoden 2013 NFL:n varaustilaisuuden parhaista pelinrakentajista. Halutessaan Jones olisi voinut osallistua jo vuoden 2012 varaustilaisuuteen, mutta hän päätti jäädä yliopistoon vielä viimeiseksi vuodeksi. Pittsburgh Steelers varasi Jonesin varaustilaisuuden neljännellä kierroksella.
Jones pelasi viisi kautta Pittsburgh Steelersissä toimien pääasissa varamiehenä. Hän sai peliaikaa vain satunnaisissa otteluissa. Steelers vapautti Jonesin sopimuksesta syksyllä 2018. Jacksonville Jaguars teki sopimuksen Jonesin kanssa, mutta sopimus purettiin jo marraskuussa eikä Jones päässyt kertaakaan kentälle Jacksonvillessä.
Tyler Eifert

Tyler Eifert (s. 8. syyskuuta 1990 Fort Wayne, Indiana) on yhdysvaltalainen amerikkalaisen jalkapallon pelaaja, pelipaikaltaan sisempi laitahyökkääjä. Hän pelaa tällä hetkellä NFL-joukkue Cincinnati Bengalsissa. 
Ennen ammattilaisuransa aloittamista Eifert pelasi vuodesta 2009 yliopistojalkapalloa Notre Damen yliopiston joukkueessa, "Fighting Irishissa". Cincinnati Bengals varasi hänet ensimmäisellä kierroksella, vuorolla 21.
Marcus Lattimore

Marcus Lattimore (s. 29. lokakuuta 1991, Duncan, Etelä-Carolina) on yhdysvaltalainen entinen amerikkalaisen jalkapallon pelaaja, pelipaikaltaan keskushyökkääjä. Hänet varattiin NFL-liigan San Francisco 49ersiin, ja ennen ammattilaisuraansa pelasi yliopistojalkapalloa Etelä-Carolinan yliopiston joukkueessa.
Ura.
Lattimorea pidettiin yhtenä vuoden 2013 NFL:n varaustilaisuuden ykkösnimistä, ja tilaisuuden parhaana keskushyökkääjänä. Kaksi vakavaa polvivammaa pudottivat hänet kuitenkin vasta neljännelle kierrokselle, jossa San Francisco 49ers varasi hänet tilaisuuden 131. pelaajana.
Lattimore joutui lopettamaan uransa vuonna 2014 vaikeiden polvivammojen takia. Hän ei osallistunut urallaan yhteenkään ammattilaistason otteluun.
Oswaldo Payá

Oswaldo Payá (29. helmikuuta 1952 – 22. heinäkuuta 2012) oli kuubalainen toisinajattelija. Hän perusti Movimiento Cristiano Liberación -järjestön. Hänelle myönnettiin 2002 Saharov-palkinto.
Payá kuoli auto-onnettomuudessa lähellä Bayamoa. Onnettomuusraportin mukaan auto suistui tieltä ja törmäsi puuhun, kun kuljettaja oli menettänyt ajoneuvon hallinnan jarrutettuaan liukkaalla tiellä ajettuaan ylinopeutta. Payán lesken Ofelia Acevedon mukaan onnettomuusraportti on vääristelty ja auton suisti tieltä toinen ajoneuvo.
Onnettomuudessa kuoli myös toinen toisinajattelija Harold Cepero Escalante.
Autoa ajoi Espanjan Partido Popular -puolueen nuorisojärjestön "Nuevas Generaciones del PP":n jäsen Ángel Carromero Barrios, joka oli maassa turistiviisumilla. Mukana autossa oli myös Ruotsin kristillisdemokraattien nuorisopoliitikko Jens Aron Modig, joka sai lieviä vammoja.
Molemmat vakuuttivat kyseen olleen onnettomuudesta ilman ulkoisia tekijöitä; myöhemmin Carromero perui lausuntonsa, joka hänen mukaansa oli annettu Kuuban viranomaisten pakottamana. 
Carromero on asetettu syytteeseen kuolemantuottamuksesta.
Pyragony X

Pyragony X (tai Pyragony 10th) on saksalaisen Amon Düül II-yhtyeen studioalbumi vuodelta 1976. Albumilla yhtyeen kokoonpano oli kutistunut viisi-miehiseksi. Musiikillisesti albumi sisältää pariin edelliseen albumiin verrattuna suoraviivaisempaa hard rockia space rock- ja proge-vaikutteilla.
Alun perin albumi julkaistiin vain Manner-Euroopassa ja Kanadassa, koska Atlantic Records, joka jakeli yhtyeen levyjä Yhdysvalloissa ja Britanniassa, ei julkaissut albumia huonojen myyntilukujen vuoksi. Albumin CD-painokset eivät sisällä bonus-materiaalia.
Udraw Studio

Udraw Studio on Pipeworksin kehittämä ja THQ:n julkaisema taidepeli. Pelin pelaamiseen tarvitaan Udraw-piirustuslautaa, joka julkaistiin Pohjois-Amerikassa marraskuussa 2010 ja muualla maailmassa alkuvuodesta 2011. Udraw Studiossa ei ole erillisiä tarinatiloja, vaan peli on suunniteltu vapaaseen taideteosten suunnitteluun.
Moodit ja sisältö.
Paint-moodi (Paint mode).
Painting-moodissa voi maalata omia maalauksia. Ennen maalaamista täytyy valita kangas ja paikka. Kun pelaaja maalaa, hän voi käyttää useita värejä ja muokata maalauksen kokoa. Pelaaja voi myös laittaa postimerkkejä maalauksiinsa ja vaihtaa niiden väriä.
Kun pelaaja on saanut valmiiksi oman taideteoksensa, hän voi tallentaa sen piirustuslaudassa olevaan galleriaan tai ottaa siitä valokuvan.
Värityskirja (Coloring Book).
Värityskirja-moodissa voi harjoitella värittämistä. Ennen värittämistä täytyy valita värisivun laji, ja sen jälkeen haluttu värityssivu. Värityskirja-moodissa työkalut ovat samat kuin Paint-moodissa ja väritetyt teokset voi tallentaa galleriaan.
Vastaanotto.
Peli sai ristiriitaisen vastaanoton, sillä GameRankingsin neljän arvostelijan antamaksi keskiarvosanaksi muodostui 66,50%, joka muodostui Cubed3:n pisteistä 7/10, Games Mater UK:n 71/100, Ngamer UK:n 65/100 ja Nintendo World Reportin 6/10. Christopher Healy suoritti pelin arvostelun Common Sense Mediassa ja antoi sille neljä tähteä viidestä ja ikäsuosituksen 6+.
Steve Darcis

Steve Darcis (s. 13. maaliskuuta 1984 Liège) on belgialainen tennispelaaja. Parhaimmillaan hän on ollut kaksinpelissä ATP-listan sijalla 38 toukokuussa 2017.
Darcis on voittanut urallaan kaksi ATP-tason tennisturnausta. Ensimmäisen voittonsa hän otti vuonna 2007 Amersfoortissa päihitettyään loppuottelussa Werner Eschauerin ja toisen vuonna 2008 Memphisissä voitettuaan loppuottelussa Robin Söderlingin.
Kulkuri (vuoden 1915 elokuva)

Kulkuri () on Charles Chaplinin ohjaama yhdysvaltalainen lyhyt mykkäelokuva, joka ilmestyi vuonna 1915. Sitä pidetään Chaplinin ensimmäisenä klassikkoelokuvana.
"Kulkuri" on käytännössä ensimmäinen elokuva, jossa esiintyi Chaplinin tunnettu Pikku kulkuri -hahmo. Chaplin oli esiintynyt aiemminkin kulkurina, mutta vasta tässä elokuvassa tyyli asettui sellaiseksi kuin myöhemmissäkin elokuvissa. Kulkuri muun muassa tekee ensimmäisen moraalisen tekonsa, kun hän pelastaa Edna Purviancen esittämän maanviljelijän tyttären varasjoukolta. Elokuvassa kulkuri rakastuu tyttöön, mutta hänen toiveensa pettävät, kun tämän nuori ja kolmea sulhanen ilmestyy. Kulkuri lähtee maatilalta ja jättää lapun.
"Kulkurin" loppu on ensimmäinen, jossa on Chaplin käyttämä klassinen lähtö: Kulkuri kävelee surullisena pitkin tietä kamerasta poispäin, ja hänen hartiansakin ovat selvästi painuksissa. Sitten kulkuri ravistelee itseään, piristyy ja jatkaa kävelyään huolettomasti. Tämän jälkeen elokuvan iiriskuva sulkeutuu.
Lasermies (elokuva)

Lasermies ("Laserblast") on Michael Raen ohjaama yhdysvaltalainen tieteiselokuva vuodelta 1978.
Juoni.
Nuori Billy Duncan pakenee autiomaahan oltuaan riidoissa äitinsä ja ystäviensä kanssa. Hän löytää laseraseen jonka vieraat olennot ovat kadottaneet taistellessaan vihollista vastaan. Hän ei huomaan aseen vaikutusta vaan Billy alkaa muuttua hirviöksi. Poliisit ovat hänen kintereillään, mutta Billy surmaa heidätkin. Avaruusolennot palaavat, ja etsiessään asetta he tappavat Billyn.
Arviot.
"Video-oppaassa" vuodelta 1994 Sam Inkinen piti "Lasermiestä" lievästi mielenkiintoisena ja antoi elokuvalle yhden tähden viidestä, mikä vastaa sanallista arviota ”huono”.
Isaac Florentine

Isaac Florentine (s. 28. heinäkuuta 1958) on israelilainen elokuvaohjaaja ja taistelulajien taitaja. Hänet tunnetaan ohjaamistaan kamppailulajielokuvista, kuten "ista", josta hänet huomioitiin Action on Film -ehdokkuudella parhaan ohjaajan luokassa.
Ura.
Florentine ohjasi uransa alkuvaiheessa 1990-luvulla elokuvat "Desert Kickboxer" ja "Savate". Elokuvien jälkeen hän siirtyi ohjaamaan televisiosarjoja, kuten "Mighty Morphin Alien Rangers" ja "Power Rangers Zeo". 2000-luvulle tultaessa Florentine siirtyi ohjaamaan enemmän toimintaelokuvia, kuten "Teräskehä 2", "" ja "Ninja".
Yksityiselämä.
Florentine syntyi Israelissa, jossa hän kiinnostui nuorena elokuvien tekemisestä ja kamppailulajeista. Florentine aloitti kamppailulajien harrastamisen vuonna 1971 Tel Avivissa. Hän harrasti aluksi judoa, mutta siirtyi pian eri karaten tyylisuuntia, kuten Kyokushin ja Shitō-ryū. Florentine opetti myöhemmin 1970-luvun lopulla itsepuolustusta armeijalle ja sittemmin 1980-luvun alusta alkaen hän ryhtyi opettamaan karatea ammatikseen. Lopulta 1980-luvun lopulla Florentine päätti muuttaa Yhdysvaltoihin toteuttaakseen haavettaan työskennellä elokuvaohjaajana.
Samuel Emmanuel Carter

Samuel Emmanuel Carter (31. heinäkuuta 1919 Kingston – 3. syyskuuta 2002) oli jamaikalainen roomalaiskatolinen arkkipiispa. Hänet vihittiin jesuiittojen papiksi 19. kesäkuuta 1954 ja nimitettiin Kingston in Jamaican vihkipiispaksi sekä Cenculianan titulaaripiispaksi 1. helmikuuta 1966. Piispaksi vihkiminen seurasi 25. huhtikuuta. Pääkonsekraattorina toimi Richard James Cushing, jota avustivat John Joseph McEleney ja Richard Lester Guilly. 
Carter sai 1. syyskuuta 1970 nimityksen Kingston in Jamaican arkkipiispaksi, jona hän toimi, kunnes jäi eläkkeelle 11. marraskuuta 1994.
Sekatyömies

Sekatyömies tai sekatyöläinen on tiettyyn osaamisalueeseen erikoistuneen ammattityöläisen vastakohtaan viittaava työntekijän nimitys. Sekatyömiehet tai -työläiset muodostivat aiemmin merkittävän osan erityisesti tehtävästä toiseen liikkuvasta apu- ja sesonkityövoimasta. Sekatyömiehen tehtäviin ei ollut koulutusta, vaan osaaminen kehittyi tekemällä oppimisen kautta. Sekatyöläinen edusti tietynlaista ylijäämäkategoriaa, kaatoluokkaa; sitä ei välttämättä pidetty "oikeana" ammattinimikkeenä.
Tehtäviä.
Sekatyömiehiä oli rakennustyömailla avustavissa tehtävissä. He saattoivat myös tehdä sementti- ja betonitöitä. Heitä toimi paljon satamissa ja maanrakennustöissä. He huolehtivat esimerkiksi tehtaiden polttoainehuollosta halkotarhoilla. Talvisin lumityöt tarjosivat heille paljon työmahdollisuuksia.
Järjestäytyminen Suomessa.
Sekatyöläiset järjestäytyivät useaan eri ammatilliseen organisaatioon: Suomen Tehdas- ja Sekatyöväen Liitto piti ensimmäisen edustajakokouksensa vuonna 1909. Vuonna 1921 STSL yhdistyi Suomen Saha-, Kuljetus- ja Sekatyöväen Liittoon ja sen perustava edustajakokous pidettiin vuonna 1921. Maaseututyöväen Liitto puolestaan toimi vuosina 1945–1993. Vuonna 1949 liitossa oli 12 674 jäsentä.
Nykyään sanaa sekatyömies saatetaan Suomessa käyttää tarkoittamaan monialaista, lyhytaikaisissa työsuhteissa toimivaa ammattilaista esimerkiksi media-alalla.
Udraw Pictionary

Udraw Pictionary on Pipeworksin kehittämä ja THQ:n julkaisema taidepeli, joka julkaistiin kaikille seitsemännen sukupolven kotikonsoleille ja Nintendo DS:lle. Pelin julkaisu tapahtui Pohjois-Amerikassa 14. marraskuuta 2010 ja muualla maailmassa alkuvuodesta 2011. Peli pohjautuu tunnettuun lautapeliin, Pictionaryyn, jossa pelaajat piirtävät piirustuksia vihjeiksi arvattavalle esineelle ja heidän joukkuetovereidensa pitää arvata sanoin että mikä esine on kyseessä.
Pelaaminen.
Kun peli on suunniteltu moninpeliksi ja partypeliksi kaiken ikäisille, pelaajat voivat valita tiimiin jopa neljä pelaajaa pelaamaan. Kun Udraw GameTablet tulee Udraw Studion kanssa, jossa pelaajat voivat tutustua miten stylus-kynää ja GameTabletiä käytetään, sekä siihen että miten niillä piirretään ja väritetään kuvia.
Pelatakseen, pelaajat pyörittävät arpakuutiota hipaisemalla GameTabletiä stylus-kynällä ja etenee läpi ruutujen pelilaudalla. Pelaajat piirtävät vihjeitä ja antaa tiimikavereiden arvata minuutin ajan, että mikä kuvassa on. Pelin objekti on olla ensimmäinen joukosta, joka saavuttaa viimeisimmän ruudun pelilaudalla.
Udraw Pictionaryssä on yli 3000 vihjettä tai tehtävää, perinteisiä Adult Cluesejaa, joita ovat esimerkiksi Object, Difficult ja Action tai Junior Clueseja, joihin kuuluu puolestaan esimerkiksi Animal Houses ja At the Zoo, jotka on suunnattu nuoremmille. Peli eroaa klassisesta Pictionary-pelistä siten, että siinä on uusia piirto-moodeja. Normaali Pictionary-moodi antaa pelaajien pelata peliä showtyylillä 3D pelilaudalla valikoimalla piirtovälineitä, harjoja ja värejä saadakseen elävempää ja hahmottavempaa kokemusta. Pictionary Manialla on custom-pelilauta ja seitsemän uutta piirtomoodia, joihin kuuluu Get In Straight, Shape It Up, Rotation Frustration, One Line, Ink Limit, No Peeking ja Off Hand. Free Draw antaa pelaajan käyttää piirtotyökaluja Udraw Game Tabletillä taideteoksien luomiseen.
Vastaanotto.
Udraw Pictionary on saanut pääosin positiivisia vastaanottoja. Kun THQ näytteli Udraw Pictionaryn Gamescom 2010-tapahtumassa, arvostelijat huomioivat että pelin lisätila "tekee hulluja juttuja, kuten rajoittaa mustemäärää, jota on saatavilla piirtämiseen, kiertää kuvan kun vedät tai saa sinut piirtämään ilman nostamatta kynää GameTabletiltä. Tämä lisää raikkautta Pictionaryn kokemukseen, joka on sidottu menemään hyvin alas perheiden ja ystävien pariin". Videopeliarvostelijat Joystiqillä huomioivat että "Udraw-versio sisältää yhden muunnelman, joka tekee pelistä huomattavasti vaikeamman ja luultavasti hauskemman". IGN sanoi että Pictionary on "suunniteltu perheelle kodikkaaseen tunnelmaan", tehden siitä "partypelin" muiden uDraw GameTabletille suunniteltujen pelien keskuudessa. USA Today kirjoitti, että Pictionary voi olla "paras peli ja ehkä jopa kaikista suosituin peli -- uDrawille".
Harjakaisen &amp; Piisisen talkoot

Harjakaisen ja Piisisen talkoot on Suomen ympäristöministeriön ja Yellow Film &amp; TV:n yhteistyössä tuottama MTV3-kanavalla 22. syyskuuta 2012 alkanut viihdeohjelma, jossa remonttimestari Jorma Piisinen ja rakennusmestari Timo Harjakainen (näyttelijä Aku Hirviniemi) yhdistävät voimansa.
Desirèe Henry

Desirèe Henry (s. 26. elokuuta 1995) on brittiläinen pikajuoksija.
Henry voitti kultaa 200 metrin juoksussa alle 18-vuotiaiden MM-kilpailuissa 2011. Alle 20-vuotiaiden MM-kilpailuissa 2012 hän sijoittui samalla matkalla neljänneksi. Alle 20-vuotiaiden EM-kilpailuissa 2013 hän sijoittui 200 metrillä toiseksi ja voitti Britannian joukkueessa kultaa 4 × 100 metrin viestissä. Hän oli alle 20-vuotiaiden MM-kilpailuissa 2014 neljäs 100 metrillä. Saman vuoden Zürichin EM-kilpailuissa hän oli 100 metrillä seitsemäs ja juoksi ankkuriosuuden kultaa voittaneessa Britannian pikaviestijoukkueessa.
Henry juoksi Pekingin MM-kilpailuissa 2015 Britannian 4 × 100 metrin viestijoukkueessa, joka sijoittui neljänneksi maan ennätysajalla 42,10. Amsterdamin EM-kilpailuissa 2016 hän keskeytti 100 metrin loppukilpailun. Rio de Janeiron olympialaisissa hän juoksi pikaviestissä toisen osuuden Britannian joukkueessa, joka sai pronssia maan ennätysajalla 41,77. 100 metrillä hän karsiutui välierissä. Lontoon MM-kilpailuissa 2017 hän juoksi toisen osuuden hopeaa saaneessa Britannian pikaviestijoukkueessa ja karsiutui 100 metrin välierissä. Hän juoksi toisen osuuden 4 × 100 metrin viestissä Britannian voittaessa Euroopan-mestaruuden Roomassa 2024. Saman vuoden Pariisin olympialaisissa hän juoksi alkuerissä Britannian 4 × 100 metrin viestijoukkueessa, joka loppukilpailussa saavutti toisella kokoonpanolla hopeaa.
Henry oli yksi Lontoon 2012 kesäolympialaisten olympiatulen sytyttäjistä.
Lähteet:IAAF, Tilastopaja
Turvalaakso

Turvalaakso oli Vantaan Viinikkalan kaupunginosaan 1990-luvun lopulta saakka suunniteltu mutta vain pieneltä osin toteutettu yrityspuisto. Se olisi ensimmäisenä toimistokeskuksena Suomessa erikoistunut yrityskohtaisiin turvallisuusratkaisuihin ja -palveluihin. Turvalaaksoa kehitti ja markkinoi Turvalaakso Kiinteistöt Oy, joka on Suomen Pankin ja Skanska Etelä-Suomi Oy:n omistama yhtiö. 
Turvalaakso oli määrä rakentaa Tuupakan risteyksen lähelle, Suomen Pankin omistamalle 60 hehtaarin tontille Kehä III:n pohjoispuolelle, jossa sijaitsee Suomen Pankin entinen setelipaino. Yhtenäiselle alueelle suunnitellun kulunvalvonnan, vartioinnin ja kävijävirtojen ohjaamisen tarkoituksena oli teollisuusvakoilun estäminen. Yritykset oli määrä suojata paitsi vierailta myös toisiltaan yritysten välille rakennettavalla suojauksella. Turvalaakson yrityksille oli kullekin määrä räätälöidä tarvittavat kulunvalvonta- ja lukituspalvelut sekä tietoverkkojen turvatoimet.
Tarpeen mukaan yritys olisi voinut tilata lisäpalveluja, kuten postin läpivalaisun, palomuureja, holveja sekä turvallisuuskonsultointia.
Kiinteistöille ei kuitenkaan tuolloin ilmennyt kysyntää. Ainoana Turvalaaksoon suunnitelluista rakennuksista valmistui vuonna 2002 silloisen Setec Oy:n toimitalo. Tiloissa toimii nyt Setecin toiminnan jatkaja Gemalto Oy sekä turvallisuusalan yritykset Avarn Security Finland (muun muassa entisen G4S Suomen toiminnot) ja Loomis Suomi. Myös useilla museoilla, kuten Helsingin kaupunginmuseolla ja Helsingin taidemuseolla, on kokoelmiensa säilytystiloja alueella.
Naapurustossa toimii esimerkiksi Forsman tea, Pohjoismaiden suurimpiin lukeutuva teetalo.
Lyell Cresswell

Lyell Cresswell (13. lokakuuta 1944 Wellington – 2022) oli uusiseelantilainen säveltäjä. Hän opiskeli Wellingtonissa, Torontossa, Aberdeenissa sekä Utrechtissa. Hän oli muun muassa Forman Fellowina Edinburghin yliopistossa (1980–1982) ja Cramb Fellowina Glasgowin yliopistossa (1982–1985). Cresswell toimi sen jälkeen päätoimisena säveltäjänä Edinburghissa. Hän sai Victoria University of Wellingtonn kunniatohtorin arvon vuonna 2002. Hänen tuotantoonsa kuuluu muun muassa lukuisia konserttoja sekä ooppera "Good Angel Bad Angel" (2005).
Johannes Prioris

Johannes Prioris (n. 1460 – 1514) oli 1400–1500-lukujen vaihteessa vaikuttanut ranskalais-flaamilaiseen koulukuntaan kuulunut säveltäjä. Hänen tiedetään toimineen urkurina Roomassa vuonna 1490 ja "maître de chapellena" Ludvig XII:lle vuonna 1507. Hänen tuotantoonsa kuuluu muun muassa requiem, chansoneita ja motetteja.
Mankila

Mankila eli Mankilankylä on Siikalatvan kunnassa, entisen Rantsilan kunnan alueella sijaitseva kylä. Se sijaitsee 50 kilometriä kuntakeskuksesta eli Pulkkilasta pohjoiseen. Rantsilan taajamasta on matkaa 15 kilometriä. Vuoden 2012 alussa kylässä asui noin 260 asukasta.
Kylä on saanut nimensä Siikajokivarressa asuneen Antti Mankin mukaan. Nykyisellään Mankila on laaja viljelymaisema, jonka halki kulkee kylänraitti, jonka varrella on muun muassa rukoushuone ja kylätalo Laakson Vesa. Talo on rakennettu raittiusseurantaloksi kyläläisten talkootyönä vuonna 1917.
Mankilassa on ollut oma koulu, joka lakkautettiin keväällä 2012. Mankilan peltoaukeat ovat valtakunnallisesti merkittäviä lintualueita. Yli 400 hehtaarin Matkusneva-Ukonvaajaneva soiden suojelualue sijaitsee Mankilassa. 
Temmeksen taajaman ja Mankilan välinen tieosuus on Suomen sodan aikainen venäläisten rakentama tykkitie, josta on yhä jäänteitä.
Kylässä sijaitsee Rantsilan alueen suurin järvi Mankilanjärvi. Järvi on aiemmin tunnettu nimillä Kärsämänjärvi, Ylijärvi ja Pieni-Kärsämä.
Vuonna 2024 julkaistu Ranela Gamesin Finnish Cottage Simulator videopeli sijoittuu Mankilaan.
Kitiskari

Kitiskari on pieni kallioinen saari Sipoon edustalla Sipoonselällä Suomenlahdella. Sen pinta ala on noin 0,9 hehtaaria, pituus 170 metriä ja leveys 70 metriä. Saarella ei ole rakennuksia, ja sen korkein kohta on noin viisi metriä meren pinnan yläpuolella. Kitiskarin ympärillä on muitakin pieniä saaria.
Seitsemän veljestä (televisiosarja)

Seitsemän veljestä on Jouko Turkan Yleisradion TV2:lle vuonna 1989 ohjaama 12-osainen televisiosarja, joka perustuu Aleksis Kiven samannimiseen romaaniin. Sarja herätti aikanaan suurta kohua. Sarjan musiikin oli säveltänyt Atso Almila. Sarjan tekoon oli ohjattu TV2:n teatteritoimituksen budjettiin varatut rahat usean vuoden ajan.
Sovituksessaan Turkka nojasi elokuvan keinoihin: dialogin sijaan käytettiin monissa pitkissä kohtauksissa eleitä, ilmeitä ja voimakkaita lähikuvia. Sarjassa käytetty "horkkanäyttelemiseksi" haukuttu intensiivinen, fyysinen näyttelemistapa jakoi mielipiteitä, ja sarja sai sekä moitetta että kiitosta. Sarjan sanottiin muun muassa vääristelevän Kiven teoksen henkeä ja antavan suomalaisista väärän kuvan ulkomaailmalle. Turkan uusi televisiokerronnan estetiikka sai kuitenkin myös kiitosta. Elokuvaa pidettiin myös suomalaisen miehen kunnian palautuksena, kun siinä miehetkin saivat itkeä ja reagoida tunteella.
Sanomalehtien yleisönosastot täyttyivät kannanotoista Turkan "Seitsemään veljekseen" marras- ja joulukuussa 1989. "Helsingin Sanomien" toimitus laski, että sarjaa kommentoineista kirjoituksista 137 oli kauhistelevia ja 93 ylistäviä. Viimeksi mainittujen osuus lisääntyi sitä mukaa, mitä pitemmälle sarjan esittäminen eteni. Positiivisia arvioita esittivät lähinnä taiteilijat; varsinkin veljesten paluuta Jukolaan pidettiin upeana. Yksittäisistä roolisuorituksista jäi mieleen Tero Jartin esittämä Eero. Negatiivisissa kommenteissa paheksuttiin äärimmilleen pitkitettyjä kohtauksia ja päiviteltiin, oliko 1800-luvun puolivälin hämäläiskylä todella asutettu näin alkukantaisilla olioilla. Turkan näkemyksen veljeksistä katsottiin lähteneen enemmän sisäisistä oivalluksista kuin tosiasioista, sillä romaanin veljekset olivat ison talon poikia. TV2:n ohjelmapäällikkö Juhani Wiio arvioi "Liitto"-lehdessä "Seitsemän veljeksen" saamaa kielteistä palautetta ja päätyi siihen, että sarja oli leikattu, koostettu ja rytmitetty taitamattomasti. Wiion mielestä sarjan hyvät puolet hukkuivat kaaokseen. Keskustelua jatkettiin aina ylioppilaskirjoituksissa asti, jossa kevään 1990 äidinkielen kokeen yhtenä aiheena oli "Kiven, Turkan ja minun Seitsemän veljestä".
Turkan kausi Teatterikorkeakoulun rehtorina oli tuolloin juuri päättynyt ja sarjassa näytteli Turkan Teatterikorkeakoulussa kasvattama uusi näyttelijäpolvi. 1990–2000-luvuilla tunnetuiksi tulleista näyttelijöistä olivat mukana muiden muassa Mari Rantasila, Kai Lehtinen, Martti Suosalo, Jarmo Mäkinen.
Ulkomaita varten "Seitsemästä veljeksestä" tehtiin Yleisradion teatteritoimituksen päällikön Reima Kekäläisen valvonnassa viisituntinen sarja, joka esitettiin Ruotsin televisiossa myöhäisiltaan sijoitettuna kesäkuussa 1990. Muihin maihin sarjaa ei ostettu.
Yle ei ole uusinut sarjaa koskaan televisiossa, mutta se tuli nähtäväksi Yle Areenaan syksyllä 2019, kun Aleksis Kiven syntymästä tuli kuluneeksi 185 vuotta.
Yhdystie 8090

Yhdystie 8090 on Siikajoelta, Paavolan Metsäperältä Tyrnävän Temmeksen taajamaan johtava yhdystie. Sen pituus on noin 19 kilometriä, kulkien Siikajoen, Siikalatvan, Limingan ja Tyrnävän kuntien alueella. Tie on entinen seututie 809.
Tie lähtee kantatieltä 86 ja risteytyy Siikalatvan Mankilan kylään johtavan yhdystien 8080 kanssa, josta se kääntyy pohjoisen suuntaan Temmekselle. Tie päättyy valtatielle 4. Metsäperältä Hartaanselälle asti tie on sorapintainen ja loppuosa Temmekselle asti asfaltoitua. 
Tieosuus yhdystien 8080 risteyksestä Temmekseen asti on Suomen sodan aikainen venäläisten rakentama tykkitie, josta on yhtä jäänteitä.
Nazia Hassan

Nazia Hassan (3. huhtikuuta 1965 Karachi – 13. elokuuta 2000) oli pakistanilainen poplaulaja. Hän aloitti ammattilaisuransa 15-vuotiaana, kun hän oli "Aap Jaise Koi" -kappaleen päälaulajana elokuvassa "Qurbani" (1980). Vuonna 1981 Hassan voitti esityksestään Filmfare-palkinnon kategoriassa "Best Female Playback Singer". Hänen menestyneisiin albumeihinsa lukeutuvat "Disco Deewane", "Young Tarang" ja "Hotline". Hassan kuoli 35-vuotiaana keuhkosyöpään, ja Pakistanin hallitus myönsi hänelle "Pride of Performance" -palkinnon vielä postuumisti vuonna 2002.
Hassan sai Lontoossa juristin koulutuksen. Myös hänen veljensä Zohaib ja sisko Zahra ryhtyivät laulajiksi. Hassan meni 30. maaliskuuta 1995 naimisiin Mirza Ishtiaq Baigin kanssa, ja huhtikuussa 1997 parille syntyi poika Arez. Pari erosi 4. elokuuta 2000.
Oktjabrskoje

Oktjabrskoje () on kaupunkityyppinen taajama Venäjän Hantien ja mansien autonomisen piirikunnan länsiosassa, Obin itärannalla. Taajama sijaitsee linnuntietä noin 226 kilometriä piirikunnan pääkaupunki Hanty-Mansijskista luoteeseen.
Taajama sijaitsee historiallisella ugrien (hantien) mailla, jossa Siperian kaanikunnan aikaan sijaitsi eräs hantiruhtinaskunnan aluekeskuksista. Se liitettiin osaksi Moskovan Venäjää Siperian valloituksen yhteydessä; paikkakunnan perustamisajankohtana mainitaan joskus valloitusajalta oleva 1590.
Neuvostoaikana paikkakunnan elinkeinoihin kuuluivat muun muassa kalastus, metsähallinto ja vointuotanto.
Nykyään tämä 3 640 (2010) asukkaan kaupunkityyppinen taajama toimii yhteensä 32 224 asukkaan Oktjabrskojen piirin hallintokeskuksena. Oktjabrskoje sijaitsee tärkeiden Jamalin Nenetsian Urengoin, Novyi Urengoin ja Nadymin seudulta saapuvien maakaasun siirtoputkistojen lähistöllä; satelliittikuvan mukaan nämä putkistot alittavat Obin runsas 10 kilometriä taajaman luoteispuolella. 
Lähin rautatieasema sijaitsee Obin toisella puolella Priobjen taajamassa linnuntietä noin 25 kilometriä Oktjabrskojesta luoteeseen (yhteys Obin yli vesitse). Lähimmät lentoasemat sijaitsevat Njaganissa ja Belojarskissa. Belojarskiin on tieyhteys, josta maantie jatkuu kestopäällysteisenä koilliseen Jamalin Nenetsian keskiosien (Nadym) maantieverkkoon.
George Beattie

George Beattie (28. toukokuuta 1877 Montreal – 6. huhtikuuta 1953 Hamilton) oli kanadalainen ampuja. Hän sai vuoden 1908 kesäolympialaisissa Lontoossa hopeaa sekä haulikon yksilö- että joukkuekilpailussa. Kesäolympialaisissa 1920 Antwerpenissä hän osallistui jälleen sekä haulikon yksilö- että joukkuekilpailuun sijoittuen jälkimmäisessä viidenneksi.
Vuoden 1924 kesäolympialaisissa Pariisissa Beattie sai hopeaa haulikon joukkuekilpailussa, ja yksilökilpailussa hän jäi kuudennelle sijalle.
Kurkkusalaatti

Kurkkusalaatti tai kurkkupikkelssi tai kurkkupikkelsi on pääosin maustekurkusta tehtyä salaattia. Eräät kurkkusalaatit sisältävät myös huomattavasti paprikaa. 
Kurkkusalaattia käytetään muun muassa hampurilaisten ja nakkisämpylöiden täytteenä. Se on myös grillikioskeissa valmistettavien ruoka-annoksien yleinen lisättävä mauste.
Christian Fuchs

Christian Fuchs (s. 7. huhtikuuta 1986 Neuenkirchen, Itävalta) on itävaltalainen jalkapalloilija, pelipaikaltaan vasen puolustaja. Hän voi pelata myös vasempana keskikenttäpelaajana. Hän edusti kevääseen 2021 saakka Englannin Valioliigassa pelaavaa Leicester Cityä. Fuchs on pituudeltaan 186 cm.
Fuchs aloitti uransa aikuisten tasolla 1. Wiener Neustädterissa, jossa pelasi kauden 2002–2003. Seuraavat viisi kautta hän edusti Itävallan Bundesliigassa pelannutta SV Mattersburgia. Hän pelasi seuran tappiollisissa Itävallan cupin loppuotteluissa 2006 ja 2007.
Fuchs siirtyi Saksan Bundesliigassa pelanneeseen VfL Bochumiin kesällä 2008. Pelattuaan seurassa kahden kauden aikana 53 bundesliigaottelua hän siirtyi kaudeksi 2010–2011 lainalle Mainz 05:een. Siirto vakinaistettiin kesällä 2011, mutta hän siirtyi vielä ennen kauden alkua Mainzista Schalkeen. Hän pelasi Schalkessa neljän kauden aikana yhteensä 99 bundesliigaottelua. Hän voitti seurassa DFL-Supercupin 2011.
Fuchs siirtyi ilmaisella siirrolla Leicesteriin kesällä 2015. Hän pelasi 32 valioliigaottelua Leicesterin voittaessa mestaruuden kaudella 2015–2016. Seuraavalla kaudella hän pelasi 36 liigaottelua ja teki kaksi maalia. Mestarien liigassa hän pelasi yhdeksän ottelua. Kaudella 2017–2018 hän pelasi 25 valioliigaottelua, mutta seuraavalla kaudella vain kolme. Kaudella 2019–2020 hän pelasi yksitoista sarjaottelua ja viimeisellä Leicester-kaudellaan 2020–2021 yhdeksän valioliigaottelua. Hän pelasi yhdessä ottelussa Leicesterin tiellä FA Cupin mestaruuteen 2021.
Maajoukkue.
Fuchs pelasi ensimmäisen A-maaottelunsa Itävallan jalkapallomaajoukkueessa ystävyysottelussa Kroatiaa vastaan toukokuussa 2006. Hän pelasi EM-kilpailuissa 2008 ottelun Saksaa vastaan. Ainoan maaottelumaalinsa hän on tehnyt ystävyysottelussa Kreikkaa vastaan marraskuussa 2010. Hän pelasi Itävallan kaikki kolme ottelua EM-kilpailuissa 2016. Hän ei ole esiintynyt maajoukkueessa sen jälkeen.
Akilles Bandy

Porvoon Akilles on porvoolainen vuonna 1902 perustettu urheiluseura. Seuran jääpallotoiminta alkoi vuonna 1920. SM-sarjaan Akilles nousi ensimmäistä kertaa vuonna 1933.
Joukkueen kotikenttä on Porvoon tekojäärata kaupungin keskustassa.
Akilles on voittanut jääpallon suomenmestaruuden vuosina 1981, 1985, 2020 ja 2021.
Jääpallon Suomen Cup mestaruuksia Akilles on voittanut 2018–2019, 2019–2020, 2020–2021 ja 2024–2025.
Marion Barron

Marion Barron (s. 28. maaliskuuta 1958) on brittiläinen näyttelijä. Hän syntyi Brittiläisessä Nigeriassa ja kasvoi lapsuutensa Dumfriesissa Skotlannissa. Hänellä on televisiorooleja 1990-luvulta sarjoissa "The Bill" ja "Screen Two" sekä "Pokka pitää", jossa hän esitti pastorin vaimoa. Marion Barronilla on mies Simon ja kaksi lasta.
Shaaban Bin Robert

Shaaban bin Robert alias Shaaban Robert (1. tammikuuta 1909 Vibamba – 22. kesäkuuta 1962 Machui) oli merkittävä tansanialainen kirjailija, runoilija ja esseisti, joka kannatti Afrikan eri traditioiden säilyttämistä. Hän syntyi Vibamban kylässä lähellä Tangaa, Saksan Itä-Afrikassa. Robertia kutsutaan muun muassa ”Swahilin hovirunoilijaksi” ja ”Swahilin isäksi”.
Lapsuus.
Robert syntyi Yao-heimoon Vibamban kylässä, noin kymmenen kilometriä Tangasta etelään, Koillis-Tansaniassa (siihen aikaan Tanganjikassa). Sukunimen Robert hänelle on mitä todennäköisimmin antanut hänen isänsä Shaabanin aloittaessa peruskoulun. Shaaban itse kirjoitti nimen toisinaan myös muodossa Roberts. Vuosina 1922–1926 Robert opiskeli Dar es Salaamissa brittiläisen siirtomaan koulujärjestelmässä.
Dar es Salaamissa sijaitsee nykyisin yläaste nimeltä Shaaban Robert Secondary School sekä katu nimeltä Shaaban Robert Road, jotka ovat nimetty hänen mukaansa.
Yksityiselämä ja Ura valtion virkamiehenä.
Valmistuttuaan koulusta Shaaban työskenteli valtion virkamiehenä useissa siirtomaavallan tehtävissä. Vuosina 1926–1944 hän työskenteli tullivirkailijana Panganissa. Tänä aikana hän tuotti myös suurimman osan kirjallisesta tuotannostaan. Vuosina 1944–1946 hän työskenteli riistaosastolla Tangan maakunnan kansliatoimikunnassa. Vuosina 1946–1952 Robert työskenteli Tangan aluetoimistossa ja vuosina 1952–1960 Tangan maanmittauslaitoksella. Hän teki töitä läheisesti Tanganyika African National Union (TANU) -puolueen ja tulevan presidentin Julius Nyereren kanssa. Useat hänen valtion viroistaan heijastuvat hänen kirjoituksissaan. Shaaban Robert palkittiin hänen elinaikanaan Margaret Wrong Memorial Prize -palkinnolla kirjallisesta työstään sekä Brittiläisen imperiumin jäsenen (MBE) kunniamerkillä.
Shaaban Bin Robert meni naimisiin kolme kertaa ja hänellä oli yhteensä kymmenen lasta. Hän kuoli 53 vuoden iässä 22. kesäkuuta 1962. Hänet haudattiin lähelle kotikyläänsä Machuihin.
Ura kirjailijana.
Robert omisti kirjallisen uransa swahilin kielen edistämiselle ja taistelulle ihmiskunnan arvokkuudesta. Humanistina hän pyrki edistämään vapautta ja sukupuolitasa-arvoa sekä vastusti rotuun ja uskontoon perustuvaa syrjintää. Hän oli arvostettu Tansaniassa sekä kristittyjen että muslimien toimesta. Shaaban Robertin erikoinen nimi kuvaa hyvin hänen asettumista näiden kahden Tansanian valtauskonnon välimaastoon – Shaaban on islamilainen nimi ja Robert kristitty.
Shaaban Robertin tuotantoon kuuluu romaaneja sekä essee- ja runokirjoja. Osa hänen teoksistaan kuuluu peruskoulun ja kirjallisuuden tutkimuksen pakollisena luettavaan materiaaliin Tansaniassa.
Shaaban Bin Robertin mahdollisesti tunnetuin teos on "Kusadikika" (”tulla uskotuksi”), joka on vertauskuvallinen kertomus kuvitteellisesta valtiosta, jossa epäoikeudenmukaisuus tunkeutuu kaikille hallinnollisille tasoille. Teos herätti erityisen paljon huomiota, koska se julkaistiin siirtomaavallan aikana.
Koripallo kesäolympialaisissa 2012 – naisten turnaus

Naisten koripalloturnaus kesäolympialaisissa 2012 alkoi 28. heinäkuuta ja se päättyi 11. elokuuta. Olympiakultaa voitti Yhdysvallat. 
Alkulohkot.
Lohko B.
 
Yhdysvaltain kultamitalijoukkue.
Lindsay Whalen, Seimone Augustus, Sue Bird, Maya Moore, Angel McCoughtry, Asjha Jones, Tamika Catchings, Swin Cash, Diana Taurasi, Sylvia Fowles, Tina Charles, Candace Parker.
Oulun Luistinseura (jääpallo)

Oulun Luistinseura on suomalainen jääpalloseura. Seuran edustusjoukkue pelaa Bandyliigassa. OLS on 16 Suomen mestaruudellaan kaikkien aikojen toiseksi menestynein suomalainen jääpalloseura. 
Historia.
Vuonna 1880 perustettu Oulun Luistinseura on Suomen vanhin edelleen hengissä oleva jääpalloseura, tosin seuran jääpallotoiminta ei ole yhtä vanhaa. OLS:ssa jääpalloa on pelattu 1920-luvulta lähtien. Laji oli muutaman vuoden poissa seuran ohjelmasta, mutta palasi pysyvästi jo 1930-luvulla.
SM-sarjassa OLS pelasi ensimmäistä kertaa 1940-luvulla, mutta menestys antoi vielä odottaa itseään. Ensimmäistä kertaa OLS oli mitaleilla vuonna 1962, kun se jäi OPS:n jälkeen hopealle. 1970-luvulla OLS nousi maan suurseuraksi, se voitti ensimmäisen SM-kultansa vuonna 1970, minkä jälkeen se on vakiinnuttanut paikkansa maan huipulla. 1970-luvulta lähtien OLS:n puuttuminen mitalikolmikosta on ollut harvinaista.
OLS nousi ensimmäisen kerran Mestaruussarjaan jo sotavuosina ja on pysyvästi pelannut ylimmällä sarjatasolla 1950-luvun puolivälistä alkaen. OLS on yksi menestyneimmistä suomalaisista jääpalloseuroista, sillä se on voittanut SM-kultaa 16 kertaa. Seura on myös menestynyt erinomaisesti niin naisten SM-sarjassa, juniorisarjoissa kuin ikämiesten SM-kisoissakin.
OLS on ainoana suomalaisena seurana voittanut jääpallon seurajoukkueiden maailmancupin. Voitto tuli vuonna 1976, jolloin kilpailu kulki Dex Cupin nimellä. Seuraavana vuonna joukkue saavutti Euroopan Cupin hopeaa. Saavutuksena on Euroopan Cupin hopeaa myös vuodelta 1990 ja viisi pronssia.
OLS pelaa nykyisin Raksilan urheilupuistoon vuonna 1997 rakennetulla tekojääradalla. Sen virallinen nimi on Raksilan tekojääkenttä. Sitä ennen OLS:n kotikenttinä ovat toimineet Raatin stadion, sekä nykyisin kerrostalojen alle jääneet Keskuskenttä ja Tuiran kenttä. Kotiotteluita on jouduttu pelaamaan satunnaisesti myös muilla kentillä kuten vanhassa Pakkalassa tai Haaparannan Gränsvallenilla. 
OLS on tunnettu pitkäjännitteisestä sitoutumisesta edustusjoukkueen kehitystyössä. 1980-luvun lopulla ja 1990-luvun alussa valmentajia kävi OLS:n ohjaksissa useampia, mutta muuten seuran luotsaamisesta ovat vastanneet pitkälti samat nimet. Nykyinen valmentaja Timo Tiusanen on ollut OLS:n peräsimessä jo tammikuusta 1996, jolloin hän tuli Jukka Palinsaaren ja Risto Kontturin kanssa pelastamaan kriisissä ollutta joukkuetta pudotuspeleihin. OLS:n ylivoimaisesti pitkäaikaisin ja menestynein valmentaja on ollut Reijo Karppinen, joka voitti urallaan 8 mestaruutta ja valmensi pitkälti lähes parikymmentä vuotta. Karppisen ja Tiusasen (2 kultaa) lisäksi menestysvalmentajia ovat olleet Juha Niemikorpi (2) ja Pentti Hiltunen (1). 
OLS:n Samuli Niskasesta tuli 10. marraskuuta 2007 pelatussa ottelussa OLS - OPS ensimmäinen Bandyliigan pelaaja, joka rikkoi 1 000 tehopisteen rajan.
Naisten jääpallon SM-sarja oli elinvoimainen 1970- ja 1980-luvuilla noin kymmenen vuotta. OLS kuului sarjan vakiokalustoon ja ehti voittaa kolme SM-kultaa ennen sarjan lakkauttamista joukkueiden vähyyden vuoksi.
Tevo

Tevo Oy on yksityinen suomalainen teollisuusyritys. Sen päätoimialana ovat raskaan teollisuuden koneet ja laitteet, niiden valmistus, huolto ja modernisoinnit. Yrityksen päätoimipaikka on Pohjois-Suomessa Saloisissa Raahen läheisyydessä, jossa yrityksen konepajat valmistavat koneistettuja osia teollisuuteen ja laivanrakennukseen.
Raahessa Tevo Oy valmistaa myös paperikoneen teloja ja huoltaa niitä uusissa toimitiloissa. 
Tevo Oy valmistaa laivan potkureita Turengissa, Etelä-Suomessa. Tehdas toimii entisen sokeritehtaan tiloissa.
Potkureista suurimmat ovat halkaisijaltaan seitsemän metriä. Tehtaalla on aikomus käynnistää vuoden 2012 loppuun mennessä iso ns. karusellisorvi, jolla voidaan työstää ja sorvata aina 13m halkaisijaan asti.
Yritys on perustettu 1974 ja työllistää tällä hetkellä 140 työntekijää.
Juan Arañés

Juan Arañés oli espanjalainen säveltäjä. Hän syntyi ennen vuotta 1600 Alcalá de Henaresissa ja kuoli mahdollisesti Roomassa noin vuonna 1649. Hän julkaisi Roomassa teoksen "Libro segundo de tonos y villancicos" ("Tonojen ja villancicojen toinen kirja", 1624). Ensimmäinen kirja on kadonnut.
Triskele

Triskele on kolmesta lomittaisesta spiraalista, jaloista tai joistakin muista symboleista koostuva ornamentti, joka perustuu ympyrän jakamiseen kolmeen osaan. Triskele on symbolinen ja osittain koristeellinen merkki, joka muodostuu yksinkertaisimmillaan kolmesta samasta pisteestä lähtevästä polvekkaasta viivasta tai vaihtoehtoisesti kolmesta polvesta koukistuneesta ihmisen jalasta.
Triskele kuvaa aurinkoa läheisen sukulaisensa hakaristin tavoin.
Etymologia.
Sana tulee kreikan sanasta τρισκέλιον (triskelion) tai τρισκελής (triskeles) ja se tarkoittaa kolmea jalkaa; "tri" ’kolme’ ja "skelos" ’jalka’ . Latinaksi se on "triquetrum".
Käyttö.
Vaikka triskele on ollut symbolina useissa paikoissa ja useina aikoina, se yhdistetään erityisesti kelttiläiseen taiteeseen La Tènen kulttuurissa rautakauden aikana. Pronssikauden Irlannissa kivirakennelmien seinäpintoja koristeltiin usein kolmijakokombinaatioilla. Virossa triskeleä (vir. "kolmjalg", 'kolmijalka') käytettiin satoja vuosia taikamerkkinä, ja sen uskottiin karkottavan pahantekijöitä. Kristillisessä taiteessa triskele on Jumalan kolminaisuuden symboli. Nykyään triskele toimii Sisilian ja Mansaarten symbolina, joiden lipuissa se on. Nykyisin sitä käyttävät myös niin sanotut uuspakanat.
Triskelen muotoisia yksiköitä muodostava klatriini-apuproteiini osallistuu solujen eritysaineenvaihdunnassa kalvorakkuloiden muodostamiseen.
Vapaa Linux-jakelu Trisquel käyttää triskelionia projektinsa tunnuksena.
Girolamo Arrigo

Girolamo Arrigo (2. huhtikuuta 1930 Palermo – 18. joulukuuta 2018 Palermo) oli italialainen säveltäjä. Hän opiskeli konservatoriossa Palermossa ja sittemmin Deutschin johdolla Pariisissa. Hän otti varhaisessa tuotannossa Boulez-vaikutteita teoksiinsa, kuten "Shadows" ja "Infrarosso". Hän sävelsi lisäksi muun muassa espanjalaisen fasismin vastaisen teatterikappaleen "Orden" sekä poliittisen satiirin "Addio Garibaldi".